**DĖL PRITARIMO SUTARTIES PASIRAŠYMUI SU VŠĮ „VERSLI LIETUVA“, ĮGYVENDINANT BENDRADARBYSTĖS CENTRO „SPIEČIUS“ PROJEKTĄ**

2020 m. gruodžio 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 2 dalies 26 punktu ir 20 straipsnio 2 dalies 12 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsniu, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašu, patvirtintu Rokiškio rajono savivaldybės tarybos 2020 m. gegužės 29 d. sprendimu Nr. TS-158 „Dėl Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, atsižvelgdami į VšĮ „Versli Lietuva“ 2020 m. gruodžio 4 d. raštą „Prašymas dėl Rokiškio rajono savivaldybės turto perdavimo panaudos pagrindais“, Rokiškio rajono savivaldybės taryba nusprendžia:

1. Pritarti:
	1. partnerystės sutarties su VšĮ „Versli Lietuva“, įgyvendinant bendradarbystės centro „Spiečius“ projektą, pasirašymui (pridedama);
	2. Rokiškio rajono savivaldybės turto, išdėstyto 3 punkte, savivaldybės turto panaudos sutarties ir perdavimo ir priėmimo akto projektams.
2. Įgalioti:
	1. Rokiškio rajono savivaldybės merą Ramūną Godeliauską, jam nesant – savivaldybės mero pavaduotoją Tadą Barauską, pasirašyti partnerystės sutartį su VšĮ „Versli Lietuva“;
	2. Rokiškio rajono savivaldybės administracijos direktorių Andrių Burnicką, jam nesant – administracijos direktoriaus pavaduotoją Valerijų Rancevą, pasirašyti 1.2 punktyje nurodytą turto panaudos sutartį ir perdavimo ir priėmimo aktą.
3. Perduoti laikinai, neatlygintinai valdyti ir naudotis panaudos pagrindais Rokiškio rajono savivaldybei nuosavybės teise priklausantį turtą:

145,18 kv. m patalpas, pastate-kumetyne, esančias Tyzenhauzų g. 6, Rokiškyje, unikalus Nr. 7380-1000-1069, žymėjimas plane (½1-1, ½ 1-2, ½ 1-3, nuo 1-8 iki 1-14), bendras pastato plotas – 271,19 kv. m, kurių įsigijimo pradinė vertė 2020 m. lapkričio 30 d. – 3678,48 Eur, turto tikroji vertė 2020 m. lapkričio 30 d. – 6385,99 Eur, turto registravimo grupė – 1204100, finansavimo šaltinis – savivaldybės biudžeto lėšos, iki 2021 m. gruodžio 31 d., VšĮ „Versli Lietuva“, kodas 302454111, registruota buveinė: A. Goštauto g. 40A, LT-03163 Vilnius, partnerystės sutartyje nurodytai veiklai (išskyrus ūkinei-komercinei) vykdyti.

1. Skelbti sprendimą Rokiškio rajono savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka

Savivaldybės meras Ramūnas Godeliauskas

Justina Daščioraitė; Kristina Tūskienė

Rokiškio rajono savivaldybės tarybai

**SPRENDIMO PROJEKTO „DĖL PRITARIMO SUTARTIES PASIRAŠYMUI SU VŠĮ „VERSLI LIETUVA“ ĮGYVENDINANT BENDRADARBYSTĖS CENTRO „SPIEČIUS“ PROJEKTĄ“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti partnerystės sutarties su VšĮ „Versli Lietuva“, įgyvendinant bendradarbystės centro „Spiečius“ projektą, pasirašymui, sutikti perduoti projekto tikslams panaudos pagrindais patalpas, esančias Tyzenhauzų g. 6, Rokiškyje, įpareigoti Rokiškio rajono savivaldybės merą, jo nesant – mero pavaduotoją, pasirašyti partnerystės sutartį su VšĮ „Versli Lietuva“ bei panaudos sutartį ir perdavimo priėmimo aktą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 4 dalis, 2 dalies 26 punktas ir 20 straipsnio 2 dalies 12 punktas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnis, Rokiškio rajono savivaldybės vardu sudaromų sutarčių pasirašymo tvarkos aprašas, patvirtintas Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas, patvirtintas Rokiškio rajono savivaldybės tarybos 2020 m. gegužės 29 d. sprendimu Nr. TS-158 „Dėl Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“.

**Sprendimo projekto esmė.**

Nuo 2019 m. Rokiškyje nebeliko VšĮ „Versli Lietuva“ atstovo, nėra įstaigos, kuri teiktų konsultacijas pradedančiam verslui, organizuotų ar teiktų informaciją apie galimybes verslo subjektams dalyvauti kvietimuose teikti paraiškas finansavimui gauti, dalyvauti naudinguose mokymuose, seminaruose ir pan. Tuo tarpu remiantis statistikos departamento duomenimis, įregistruotų ūkio subjektų skaičius rajone vis auga – 2018 m. jų buvo 1349, 2019 m. 1440, 2020 m. per. 1520. Veikiančių ūkio subjektų skaičius, lyginant 2018 m. ir 2020 m. – išaugo. 2018 m. buvo 613, 2020 m. per 659.

Remiantis 2020 m. rugsėjo 29 d. Rokiškio rajono savivaldybės Projektų rengimo ir įgyvendinimo koordinavimo grupės posėdžio protokolu Nr. 24, bendru sutarimu nutarta pritarti savivaldybės paraiškos teikimui pagal Ekonomikos ir inovacijų ministerijos ir VšĮ „Versli Lietuva“ kvietimą dėl bendradarbystės centro „Spiečius“ steigimo Rokiškyje. Siekiama paskatinti smulkaus ir vidutinio verslo steigimąsi ir plėtrą rajone, sukurti palankią paslaugų verslui infrastruktūrą. Rokiškio rajono savivaldybė teikė paraišką dėl bendradarbystės centro „Spiečius“ steigimo ir buvo atrinkta viena iš šešių savivaldybių Lietuvoje, kurioje įsikurs „Spiečius“. Bendradarbystės centras bus įsteigtas Rokiškio krašto muziejaus kumetyno patalpose adresu Tyzenhauzų g. 6, Rokiškis.

BC „Spiečius“ paslaugų paketą sudaro – paslaugos smulkiajam ir vidutiniam verslui, kurios apima nemokamas verslo konsultacijas, praktines mentorystės sesijas, verslo įgūdžių mokymus, informacinius seminarus, kompiuterizuotų darbo vietų suteikimą ir kitas verslo skatinimo ir plėtros iniciatyvas. Verslo plėtros konsultacijas šiuose centruose įsikūrusioms įmonėms teikia į Verslo konsultantų tinklą atrinktos įmonės ir įstaigos.

Savivaldybės įsipareigojimai tęstinei BC „Spiečius“ veiklai:

1. teisės aktų numatyta tvarka perimti valdyti BC „Spiečius“ turtą;
2. VšĮ „Versli Lietuva“ nustatyta tvarka naudoti nematerialųjį turtą – BC „Spiečius“ vardą;
3. išlaikyti BC „Spiečius“ paslaugų paketą ir kokybę, pagal VšĮ „Versli Lietuva“ nurodytus veiklos rodiklius;
4. perimti BC „Spiečius“ administravimą ir išlaikymą nuo 2022 m. sausio 1 d. iki;
5. užtikrinti BC „Spiečius“ išlaikymą ir veiklos tęstinumą ne trumpiau kaip iki 2026 m. gruodžio 31 d.

**Galimos pasekmės, priėmus siūlomą tarybos sprendimo projektą:**

**teigiamos** – sukurta patogi, moderni ir šiuolaikiška aplinka, mažinanti SVV subjektų išlaidas, nes bus dalijamasi ne tik erdve, susitikimų ar posėdžių kambariu, bet ir organizacine įranga. Vykdomi aktualūs verslo subjektam mokymai, mentorystė, verslo dirbtuvės, informaciniai renginiai. Dirbant įvairių sričių specialistų apsuptyje, skatinamas naujų idėjų įgyvendinimas, tarpusavio bendradarbiavimas. „Verslios Lietuvos duomenimis“, 2019 m. BC „Spiečius“ rezidentų apyvarta vidutiniškai augo 64 proc., 20 proc. verslų pradėjo eksportuoti, o 10 proc. jų įkūrėjų yra į Lietuvos regionus sugrįžę emigrantai.

**neigiamos** – nenumatyta.

**Kokia sprendimo nauda Rokiškio rajono gyventojams:**

Rokiškio rajono verslininkams bus suteikiamos galimybės nemokamai naudotis kompiuterizuotomis darbo vietomis su įranga, teikiamos skaitmeninio, kūrybinių industrijų vystymo, socialinio verslo konsultacijos, vykdomos praktinės mentorių sesijos, organizuojami verslo ugdymo mokymai ir įgyvendinamos kitos verslumą skatinančios ir plėtros iniciatyvos. Tai padės verslininkams ne tik pradėti verslą, bet ir jį plėsti, sukurti naujų darbo vietų, taip pritraukiant kvalifikuotus specialistus į Rokiškį, paskatinant grįžti emigrantus.

**Finansavimo šaltiniai ir lėšų poreikis**.

Numatoma, kad nauji centrai bus steigiami, išlaikomi ir visas paslaugų paketas bus teikiamas iš „Ateities ekonomikos DNR plano“ lėšų iki 2021 m. gruodžio 31 d., savivaldybei įsipareigojant išlaikyti „Spiečius“ ir užtikrinti paslaugų paketo teikimą 5 metus nuo 2022 m. sausio 1 d.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vyr. specialistė Justina Daščioraitė